
Moto:  " Omul înţelept îşi ascunde ştiinţa".

Proverbele 12, 23

Într-un anume moment şi într-un anume loc am fost chemat pentru a primi o misiune. Dintotdeauna mi-am păzit cugetul şi vorba. De data aceasta dezlegarea a fost categorică, dându-mi-se împuternicirea să fac cunoscute unele adevăruri, aşa cum sunt ele alcătuite pentru mintea Omului. Zic aşa, pentru că adevărurile fundamentale nu pot fi înţelese în toată grandoarea lor de către om. 

 

	« Fiindcă ce se poate cunoaşte despre Dumnezeu, le este descoperit în ei, căci le-a fost arătat de Dumnezeu. În adevăr, însuşirile nevăzute ale Lui, puterea Lui veşnică şi dumnezeirea Lui, se văd lămurit, de la facerea lumii, când te uiţi cu băgare de seamă la ele, în lucrurile făcute de El... » - Romani 1. 19,20.

 




 

  

Prin amploarea evoluţiei gândirii tehnico-ştiinţifice în detrimentul celei spirito-ştiinţifice, omul modern este puţin dispus să se scufunde în tainiţele gândirii,  pe care le are inculcate în capacitatea prospectivă a corpului său spiritual[1]. Dar fără cunoaşterea Înţelepciunii[2] căpătată prin comunicare permanentă cu Divinitatea, apare foarte pregnantă o falsă popularizare a ştiinţei spirituale[3]. O mulţime de pseudodocţi pretind a pătrunde în profunzimea actului spiritual. Conjuraţia luciferică stimulează şi foloseşte aceste denaturări ale comportamentului mistic. Odată cu dezvoltarea ştiinţei spirituale[4] în lume, efectul acesteia va fi determinat în mare măsură de arsenalul spiritual - ideatic al fiecăruia. 


 

„Căci această mişcare, în ceea ce are ea mai profund, va ajunge să fie preţuită în lume nu prin aceia, care vor să audă doar despre realităţile lumilor superioare, ci şi prin aceia care au răbdarea de a pătrunde într-o tehnică a gândirii, ce creează o reală temelie pentru o muncă cu adevărat serioasă, creează un schelet pentru munca în lumile superioare".  (Rudolf Steiner: FILOZOFIE ŞI ANTROPOZOFIE).

 

De aceea este necesar să acceptăm a gândi[5] în concepte precise, fin cizelate, pregătite în prealabil; înainte de orice, trebuie să avem o înclinare pentru puritatea şi claritatea noţiunilor, să ştim despre ce vorbim atunci când folosim un concept... Trebuie să ştim ce înseamnă dacă spunem că noţiunea îşi are temeiul din punct de vedere formal în subiect, iar fundamental, în obiect; ceea ce noţiunea are ca formă a sa proprie, vine de la subiect, ceea ce are ca şi conţinut, provine de la obiect.

 

Pe omul prezentului îl caracterizează faptul că îi este dat un surplus de forţe naturale de inteligenţă, pe care el nu este capabil, prin propriile sale forţe, să le pună pe deplin în slujba sufletului şi spiritului, mulţumindu-se doar cu abordarea corpului fizic; forţe care, la rândul lor, fiind rupte de legătura cu Mântuitorul şi la discreţia demonicului, se folosesc din ce în ce mai mult de om, provocând în omenire un haos, căruia el, omul, pare că i se opune absolut neputincios. Aceasta înseamnă însă că, dacă forţele de inteligenţă, în mod obiectiv bogate şi variate, nu sunt transformate în forţe de cunoaştere dobândite prin efort propriu în rugăciune[6], sunt folosite atunci, în scopurile lor, de către puterile ahrimanice eclipsatoare de conştienţă. Dumnezeu este suma tuturor părţilor şi particularităţilor care alcătuiesc Întregul!

 

DUMNEZEU  este ÎNTREGUL !

 

                                     Fig. 1. Reprezentarea figurativă a ÎNTREGULUI

 

Nemărginirea Sa este nu numai în spaţiu si timp, ci şi în calitate. "Tot astfel, imaginea despre Divinitate nu este aceea a unui rege care conduce lumea de undeva de deasupra ei, ci a unui principiu omnipotent, omniştient si omniprezent care controlează totul:

 

Cel care, locuind în toate lucrurile

Este altul decât lucrurile,

Pe care lucrurile nu-l ştiu,

Căruia ele îi sunt trup,

Care rânduieşte din lăuntrul lucrurilor,

Acesta este sinele tău, rânduitorul lăuntric,

Nemuritorul[7].

 

Nu tot ceea ce ştiu şi spun se înţelege pe de-a-ntregul. Zicând „înţelege", mă refer la faptul că lumea spirituală este fundamental diferită (în cunoaştere) de felul cum conştientizăm lumea terestră. Raţionamentele pământeşti se configurează exclusiv pe structuri materiale. A înţelege ceea ce ştii, înseamnă să conştientizezi, în primul rând, iar capacitatea oamenilor de conştientizare în corp somatic fiind limitată de nivelul de instruire la care se afla individul, nu poate cuprinde infinitul. Mă las purtat de fiinţa de lumină şi de Cuvântul Său pentru a face cunoscută Evidenţa. Participarea mea se face prin spirit, cu ajutorul entităţii care mă coordonează. 

 

Tot ce voi spune, atât prin viu grai cât şi prin scris, se cheamă a fi participarea spiritului meu la comanda celestă. Omul nu-L poate înţelege pe Dumnezeu decât în măsura în care Acesta i se face cunoscut. « Fiindcă ce se poate cunoaşte despre Dumnezeu, le este descoperit în ei, căci le-a fost arătat de Dumnezeu. În adevăr, însuşirile nevăzute ale Lui, puterea Lui veşnică şi dumnezeirea Lui, se văd lămurit, de la facerea lumii, când te uiţi cu băgare de seamă la ele, în lucrurile făcute de El... » - Romani 1, 19.20.

 

De aceea este „necesar să acceptăm a gândi în concepte precise, fin cizelate, pregătite în prealabil; înainte de orice, trebuie să avem înclinare pentru puritatea şi claritatea noţiunilor, să ştim despre ce vorbim atunci când folosim un concept... Trebuie să ştim ce înseamnă dacă spunem că noţiunea îşi are temeiul din punct de vedere formal în subiect, iar fundamental, în obiect; ceea ce noţiunea are ca formă a sa proprie, vine de la subiect, ceea ce are ca şi conţinut, provine de la obiect". (Idem).

Capitolul I

1. Introducere

Picătura şi Oceanul. Aparenta antinomie figurată de această diadă apare din incongruenţa celor două concepte. Efemeritatea picăturii, pe deoparte şi eternitatea oceanului, pe de altă parte, ne creează sentimentul insignifianţei faţă de cel al infinitului etern. Şi totuşi, aceasta rămâne singura paradigmă prin care Omul (parte) înţelege pe Dumnezeu, (întregul). Dumnezeu este Întregul !

2. Principiile ÎNTREGULUI

În fundamentalitatea sa, Întregul este guvernat de un singur principiu, acela al ubicuităţii duale. Această ubicuitate este relevată de apostolul Ioan în capitolul 1 cu versetul 1 şi 2, atunci când vorbeşte despre începutul tuturor începuturilor. {Deşi în revelarea acestuia vom găsi ca bază de definiţie numerele 1,2,3 şi 5, (patru fiind de toate) - Trinitatea plus cele cinci universuri care compun Metauniversul, la care ne vom referi mai jos, - acestea sunt exprimarea formală a dualismului. Însumând 1+2+3+5 =11. Conform regulilor numerologice 1+1=2. În acest fel condiţia de bază este îndeplinită, existenţa fiind duală}. Condiţia de ubicuitate sau, cu alte cuvinte, trecerea din starea de Potenţial în starea de Dinamică, se face în spiritul unei acţiuni după un anume ritm, după o anumită frecvenţă, aceasta fiind exact Constanta lui Planck, adică 6,6256(5) x 10-34 Hz. Întregul este format din cele cinci Universuri pe care le configurăm mai jos şi în lumea teriană au o echivalenţă raportată la cele cinci elemente (apa, focul, pământul, metalul, lemnul) pe care anticii le considerau ca fiind  fundamentale pentru structurarea universului căruia îi aparţinem. Încă din anul 2636 î. Ch., legendarul împărat chinez HUANG DI a introdus şi structurat în China acest concept, care a stat la baza calendarului lunar, conceput pentru o perioadă de 10.000 de ani.

3. Atributele lui DUMNEZEU


DUMNEZEU este TOTAL, FUNDAMENTAL şi ABSOLUT!


Nu există alte cuvinte care să poată exprima în vreun fel caracterul definitoriu al lui Dumnezeu. Dincolo de aceste vocabule, raţiunea omului se rătăceşte într-o nebuloasă de idei şi cuvinte care nu relevă nimic. Încercând să cuprinzi realitatea acestei sintagme, vei constata că trebuie sa cuprinzi transfinitul (infinitul cu exponent infinit - אּאּ), ceea ce este o utopie pentru posibilităţile limitate ale omului ca entitate finită. DUMNEZEU reprezintă Unica Realitate, superioară oricărei manifestări, manifestare care nu reprezintă altceva decât un aspect relativ în dinamica. Îi corespunde lui Tai-Qi, Parabrahman, Agin Soph etc. În manifestare, deci în dinamică, situaţie pe care o vom dezbate mai pe larg în capitolele următoare, Totalului, Fundamentalului şi Absolutului li se asociază Adevărul, Dreptatea şi Puterea astfel

Total = Adevăr ;

Fundamental = Dreptate ;

Absolut = Putere.

Adevărul, Dreptatea şi Puterea interacţionează după o regulă bine definită, care conferă fiecăreia dintre ele o funcţie de stare (situaţie) formatată matematic astfel:

A = D(P)                                         unde:

a = adevăr;

d = dreptate;

p = putere.

În dinamică, acolo unde apare relativitatea, adevărul, dreptatea şi puterea interacţionează până la orice nivel de existenţă colectivă sau individuală, interacţiune susţinută de capacitatea mobilului care este pus in dinamică. 

 TOTALUL conţine în acelaşi timp atât Fiinţa, cât şi Nefiinţa, este anterior primei Forme (structuri) şi superior Unităţii. Discuţia despre Total este extrem de complexa, deoarece totalitatea în manifestarea ei atotcuprinzătoare, poate crea multă confuzie în raţionamentele celor care gândesc prin prisma prejudecăţilor. Totalitatea lui Dumnezeu, ca atribut fundamental ÎL caracterizează pe Acesta, în toată complexitatea sa. Dar totodată produce şi derută în minţile multor oameni prin faptul ca acestora le este aproape imposibil să conceapă Totalul căruia nu-i lipseşte nimic şi care cuprinde atât infinitul fiinţării cât şi infinitul nonfiinţării. În schimb infinitul nu conţine totalul, deoarece este relativ de ceva anume. Infinitul ca substantiv propriu nu poate fiinţa ci doar ca adjectiv. Nu putem spune infinitul infinitului. Totalul cuprinde toate dimensiunile universurilor cunoscute şi necunoscute, toate universurile create si ne create, pe când infinitul se desfăşoară doar pe cele trei coordonate ale spaţiului, inclusiv timpul. Totalul implică şi probleme de morală, dacă o abordăm pe aceasta din perspectiva religioasa. Rezultă din totalitate că Dumnezeu a creat în egală măsură atât Binele cât şi Răul, cărora le-a permis să se manifeste deopotrivă. De asemenea în acest context găsim manifestându-se o infinitate de nivele ierarhice ale calităţii; pornind de la desăvârşire şi până la cele mai josnice forme de existenţă. Tocmai datorită neputinţei de a-L concepe pe Dumnezeu în totalitatea sa, religiile, indiferent de doctrina lor, au conceput un Dumnezeu infinit în înţelepciune, în iubire, în desăvârşire, dar finit în spaţiu. Auzim frecvent expresia creştină: „Dumnezeu ne cheamă la El". Iată o gândire eminamente spaţială prin conceptul subînţels de chemare la El, deci undeva anume şi temporală prin prezentul verbului a chema. 

 

Studiind mai atent toate modalităţile de exprimare, constatăm că orice formă de topică structurată pe nivele de gândire cunoscute, se formulează doar spaţial şi temporal. Nu am întâlnit nicăieri şi niciodată vre-o propoziţiune care să fie în afara timpului şi spaţiului. Deci, pe Dumnezeu care va pedepsi Răul şi-l va distruge îl concepem undeva anume, răul de asemenea îl considerăm aflat într-un spaţiu, iar distrugerea va fi cândva, deci într-un anume timp. 

 

Totuşi, tema centrală a Bibliei este aceasta: Dumnezeul veşnic existent, atotputernic, a creat lumea pentru gloria şi plăcerea Sa. Acest Dumnezeu, în înţelepciunea Sa divină a ştiut că oamenii pe care El i-a creat vor folosi ceea ce le-a dăruit, voinţa liberă, pentru a se răzvrăti împotriva Sa şi a conducerii Sale. Această răzvrătire, numită păcat, îi va separa pe oameni de Dumnezeu. Aceasta presupune ca în actul creaţiei Dumnezeu a avut un moment de derută şi a făcut şi greşeli, pe care este nevoit să le îndrepte. Şi cum nu poate altfel decât să-şi distrugă propria-I creaţie decăzută, înseamnă că acea parte pe care o va distruge (Răul), va fi eliminata din totalul creaţiei sale, total ce conţine atât Potenţialul creaţiei cât şi dinamica acesteia, dinamică impusă de dorinţa lui Dumnezeu de a se exprima, de a se manifesta, aşa cum intuieşte evanghelistul Ioan în Ioan 1.1., atunci când spune că: „La început a fost Cuvântul, Cuvântul era Dumnezeu, iar Cuvântul era cu Dumnezeu". Apare deci momentul când Cuvântul capătă identitate prin faptul că a cuvânta înseamnă a te exprima, deci a te manifesta. Astfel Dumnezeu manifestându-se a ieşit din Potenţial intrând în Dinamică. 

 

Petrecându-se evenimentul de distrugere al răului, înseamnă că Dumnezeu nu mai este Total ci numai Parţial, deoarece şi-a eliminat o parte din Sine, din creaţia Sa. Nu putem concepe că Dumnezeu a greşit undeva sau că nu a ştiut tot ce se va întâmpla cu creaţia Sa pe care a formatat-o începând de la Binele Desăvârşit şi până la Răul Desăvârşit. Astfel creaţiei Sale nu-i lipseşte nimic. Este ridicol să-L gândim pe Dumnezeu, care este omniştient, că l-a creat pe Lucifer şi că nu ştia că acesta se va răzvrăti împotriva Sa, aşa cum rezultă din nenumărate citate ale Bibliei. Ba ştia şi chiar la creat cu disponibilităţile de a se manifesta în revoltă. Sau că Omul, pe care L-a creat după chipul şi asemănarea Sa, dintr-o dată îşi schimbă structura divină desăvârşită prin propria sa voinţă şi mănâncă din Pomul Cunoştinţei Binelui şi Răului, din care Dumnezeu îi poruncise să nu mănânce.  Din conceperea lui Dumnezeu ca fiind Total, rezultă că atât Binele cât şi Răul sunt slujitorii lui Dumnezeu, slujitori care deopotrivă îşi exercită atribuţiunile îndrituite de Creator.

 

4. Întrebări legitime

 

Apar o seama de întrebări legate de ambiţia lui Dumnezeu de a-Şi ispiti[8] creaţia, ştiind foarte bine că aceasta va păcătui. Ce rost avea asemenea procedeu? Ce dorea Dumnezeu să ştie sau să facă cunoscut celorlalte creaturi, referitor la faptul că ceea ce crease era nedesăvârşit, deşi se angajase să creeze pe om după chipul şi asemănarea Sa? Iată câteva din întrebările cărora nu le vom găsi răspunsul, dacă nu vom accepta Totalitatea lui Dumnezeu, totalitate din care nu lipseşte nimic. Nici chiar mizeria materială, sufletească şi moartea. Dar moartea nu înseamnă distrugerea a ceva din total, ci doar transformarea acelui ceva care reprezenta o formă de creaţie ce se va transforma într-o formă de reziduu creator, reziduu ce poate accede, în ultimă instanţă, înapoi în potenţial. Aceasta dualitate biunivocă va dăinui veşnic, aşa cum dăinuie şi Dumnezeu.

 

            1. De ce se propovăduieşte frica (spaima) de Dumnezeu, susţinându-se că acesta este gata oricând să pedepsească, să terorizeze prin perspectiva distrugerii absolute a răzvrătiţilor, ştiut fiind că în Proverbele 8.13 scrie: „Frica de Domnul este urârea răului"?

 

            2. Dumnezeu a creat tot ce există, nu numai în Universul Material dar şi în Universul Spiritual. Cum a fost posibil ca o parte a creaţiei Sale să-i scape de sub control răzvrătindu-se, dând naştere în acest fel, RĂULUI? Ce fel de Dumnezeu este acela care nu-Şi poate controla în totalitate propria creaţie? Şi oare chiar n-a controlat-o? Sau a îngăduit răzvrătirea? Sau chiar a generat-o! De ce?

 

            3. Cum poate un Dumnezeu iubitor până la a-Şi  jertfi propriul său fiu, să dispună într-un final, distrugerea propriei creaţii, care s-a răzvrătit? Acest procedeu nu relevă oare faptul că Dumnezeu nu mai are nici o altă soluţie decât să-i facă să piară (vezi Apocalipsa 21.1.) pe cei pe care nu i-a mai putut controla? Cum poate fi înţeleasă pieirea din perspectiva Creatorului care este Total, Fundamental şi Absolut? Nu cumva toate descrierile răfuielii lui Dumnezeu cu creaţia sa răzvrătită este doar o perspectivă conceptuală pornită din gândirea omenească? 

 

            4. Admiţând că Dumnezeu în planul creaţiei sale a hotărât să acorde personalitate deplină făpturilor create, dându-le posibilitatea să-şi aleagă singuri calea de urmat, nu ştia oare că pe aceste fiinţe nu le-a creat perfecte şi că este posibil ca în inima lor să poată lua naştere neascultarea fiind şi ispitiţi prin aşezarea lor chiar în apropierea pomului Cunoştinţei Binelui şi Răului şi apoi răzvrătirea? Elocvent fiind cazul lui Lucifer. Dacă nu a ştiut înseamnă că nu este atotştiutor, iar dacă a ştiut sau numai a bănuit, înseamnă că nu şi-a iubit suficient creaţia de vreme ce i-a hărăzit pieirea în urma unui experiment ratat[9], sau n-a avut încotro sau chiar a făcut-o premeditat. 

 

            5. Ideea de a răsplăti după faptele ei propria creaţie care este, evident, imperfectă şi incapabilă să se împotrivească răului (cel puţin o parte din ea), înseamnă a acorda Creatorului pentru creaţia Sa, certificat de calitate „necorespunzător". În a doua epistolă sobornicească a lui Petru capitolul 2 cu versetul 4 citim: „Căci dacă n-a cruţat Dumnezeu pe îngerii care au păcătuit, ci i-a aruncat în Adânc, unde stau înconjuraţi de întuneric, legaţi cu lanţuri şi păstraţi pentru judecată;..."  Este posibil un asemenea raţionament privitor la un Dumnezeu descris cu totul diferit în cartea lui Ioan 3.16? Da! Este posibil, deoarece Dumnezeu se defineşte ca fiind Total, Fundamental şi Absolut. În totalitatea Sa întreaga-I creaţie se formatează în două ipostaze : Potenţial şi Dinamică. De aici rezultă că întregul caracter al creaţiei Divine se situează într-o ubicuitate duală, fapt evident din tot ceea ce înseamnă universul observabil. Caracterul totalitar al lui Dumnezeu ne vădeşte faptul că aici trebuie să se  afle atât Binele cât şi Răul, altfel Dumnezeu ar fi parţial, sau mai bine zis unilateral.  

 

            6. Dacă nu Dumnezeu a creat răul ci numai l-a acceptat, înseamnă că există cineva deasupra lui Dumnezeu, care a hotărât aşa ceva. Este posibil? Convingerea noastră fermă este că NU! Cum se poate argumenta această convingere pentru a înlătura raţional conţinutul întrebării? Admite Dumnezeu să ne punem asemenea întrebări? Categoric da, de vreme ce ne-a creat cu disponibilitatea de a raţiona. Rămâne să-L întrebăm pe El care este răspunsul? În nici un caz acest răspuns dat cu mare fervoare de către unii pseudoexegeţi ai Bibliei, nu poate fi de circumstanţă sau aproximat prin datul cu părerea.

 

            7. De ce a creat Dumnezeu fiinţe slabe, imperfecte şi incapabile de a se opune răului şi a nu fi corupte? Mă refer chiar la Lucifer şi îngerii care l-au urmat, ca să nu mai vorbim de Om. Nu cumva aceştia nu puteau lipsi din creaţia lui Dumnezeu care este totală ?

 

            8. Care este folosul întregului Univers din faptul că Dumnezeu a îngăduit (aparent ne având încotro) ca răul să se manifeste? La nivel universal se poate pune problema unui folos? Sau pentru acest nivel nu mai este valabilă punerea problemei în aceşti termeni?

 

            9. În fond, ce este Binele şi ce este Răul? Cum se justifică coabitarea lor din perspectiva desăvârşirii? Nu cumva desăvârşirea înseamnă chiar existenţa deopotrivă a Binelui şi Răului?

 

            10. Un fapt incontestabil este evident şi anume că nu toată creaţia lui Dumnezeu este, ca şi El, desăvârşită. În raport de informaţiile pe care le avem, este suficientă perspectiva nedesăvârşirii, pornind de la Lucifer, care s-a aflat în apropierea tronului lui Dumnezeu aşa cum este prezentată scena de către Isaia în capitolul 14 cu versetul 12-15. Oare această „evidenţă" este reală? Care ar fi altcumva realitatea? Din istoria veacurilor ştim deja că de o mulţime de ori Biblia a fost refăcută, adăogită, răstălmăcită şi cenzurată pentru a sluji interesele celor ce coabitau puterea spirituală cu puterea politică pământească. Mai ţine cineva minte perioada de 1400 de ani în care Inchiziţia Bisericii catolice a prăbuşit lumea în obscurantism şi idiotism anxios? 

 

            11. De ce un Dumnezeu Total, Fundamental şi Absolut, creatorul a tot ce există, a creat Raiul şi Iadul? Raiul loc veşnic de fericire al celor credincioşi şi ascultători, iar Iadul, loc veşnic de suferinţă al celor necredincioşi şi neascultători (Apocalipsa 20.10) Cum se poate împăca desăvârşirea imaculată a lui Dumnezeu, cu existenţa perpetuă a unui loc de suferinţă pentru făpturi create cu un potenţial infinit inferior faţă de cel al lui Dumnezeu? Aceasta să fi fost singura soluţie de care dispunea Dumnezeu?

-va urma-




[1] Corp fizic, corp sufletesc şi corp spiritual - 1 Tesaloniceni 5.23 „Dumnezeul păcii să vă sfinţească El însuş pe deplin; şi: duhul vostru, sufletul vostru şi trupul vostru..."

[2] Priceperea şi înţelepciunea vin de la Dumnezeu, Proverbele 2.2-5; 1Corinteni 2.1-16.

[3] Ştiinţa spirituală (vezi proverbele 23.12 şi 30.3) nu are nimic comun cu SPIRITISMUL, dar îi poate explica şi proba sorgintea precum şi efectele malefice.

[4] Ibidem 3.

[5] Gândul se formatează prin cuvintele minţii - Proverbele 1.2

[6]Nu numai simpla rostire a unui şir de cuvinte, de regulă cerinţe adresate Divinităţii, înseamnă rugăciune. Prin rugăciune nu se înţelege doar o scrisoare trimisă cuiva de la care, se poate, primi sau nu răspuns. Rugăciunea înseamnă a ne imagina o convorbire cu un partener care ne ascultă în acel moment şi care ne va răspunde în mod sigur. În cartea evanghelistului Marcu la cap. 11.24 ni se spune că atunci când cerem ceva, când ne rugăm, să credem că am şi primit.   

[7] Fritjof Capra „TAOFIZIOCA".

[8] Ispitirea creaţiei rezultă din însuşi faptul că în Grădina Eden, alături de Pomul Vieţii, a plantat şi Pomul Cunoştinţei Binelui şi Raului din care ştiamprecis că omul creat de El, va mânca.

[9] Dumnezeul care a creat întregul Univers şi care este atotştiutor, nu face experimente. Genul acesta de activitate este specific celor care nu ştiu care va fi rezultatul unei combinaţii şi de aceea experimentează pentru a afla. 

http://ezoteric.gardianul.ro/index.php?pag=nw&id=133&catid=32&m=16&p=ortoontica.html
